Lise Bech (DD), 2025-12-02:
Tak for ordet.
Vi behandler i dag det her lovforslag, der skal være med til at sikre, at vi forhåbentlig opnår en større kapacitet af beskyttelsesrum, samt at vi har beskyttelsesrum, der er klargjort, hvis en krise gør det nødvendigt at tage dem i brug.
Bl.a. sendte vi i foråret et fælles brev sammen med LA, DF og K til beredskabsministeren, hvor vi opfordrede ministeren til straks at udstede en instruks om, at kommunerne skulle stoppe med at nedlægge beskyttelsesrum.
På baggrund af bl.a. dette brev sendte Styrelsen for Samfundssikkerhed et brev til kommunerne med opfordring til et skærpet fokus på dette.
Det er også positivt, at ministeren i juli måned så lukkede det hul, der gjorde det muligt for kommunerne at nedlægge beskyttelsesrum uden at opføre nye.
Med det her lovforslag går man skridtet videre.
Vi synes, det er positivt, at ministeren nu får mulighed for at påbyde kommunerne at opføre nye beskyttelsesrum, og vi har et håb om, at ministeren gør brug af de nye muligheder, som dette lovforslag åbner for, bl.a. at ministeren gør brug af sikringspligten, så der bliver indregnet beskyttelsesrum i fremtidige byggerier, og at ministeren vil påbyde, at der opføres flere offentlige beskyttelsesrum.
Men samtidig er vi også opmærksomme på en række ting.
Vi vil følge tæt, at den nye lovhjemmel tages i brug, og at der reelt sker noget.
Når det alene er beredskabsministeren, der med lovændringen kan vurdere og indføre, hvor, hvornår og i hvilket omfang der skal indføres sikringsrumspligt i nye bygninger, håber vi, at der sker noget, og at det ikke bare bliver en syltekrukke – at nu har vi ligesom gjort noget.
Samtidig er vi også positive over, at der med lovforslaget lægges op til, at der indføres et klargøringsvarsel, så beskyttelsesrummene kan sættes i stand, når der er behov for det.
Men når det er sagt, hæfter vi os ved, at der ikke er afsat en tidsramme for, hvornår et beskyttelsesrum skal stå klar.
Det synes vi faktisk er en væsentlig detalje at kende, så det vil vi også spørge lidt mere ind til i udvalgsbehandlingen.
Selv om det er godt, at vi med lovforslaget får flere redskaber i værktøjskassen til at sikre flere funktionsdygtige beskyttelsesrum, er det jo stadig væk bekymrende, at der endnu ikke er et reelt overblik over, hvordan tilstanden er for vores nuværende beskyttelsesrum.
Det er en lille trøst, at kommunerne nu er gået i gang med at inspicere de danske beskyttelsesrum, men vi savner stadig et større overblik over kapaciteten af beskyttelsesrummene.
I og med at det mangler, bliver det også svært at udstede påbud om opførelse af de nye beskyttelsesrum, altså når man ikke har det fulde overblik over, hvordan det ser ud med de eksisterende beskyttelsesrum.
Så det arbejde har vi tænkt os at følge tæt.
Derfor mener vi også i Danmarksdemokraterne, at vi ikke er i mål endnu med at sikre, at hele landet er ordentligt sikret med pladser i beskyttelsesrum.
Dog er det et skridt i den rigtige retning, og derfor ser vi også frem til den kommende udvalgsbehandling.
Som de fleste nok har gættet, støtter Danmarksdemokraterne forslaget, og jeg skal hilse fra SF og sige, at de ligeledes støtter det.
Vi har mange hilsner her i dag, åbenbart.